Moské Kalifar Omar
Moské Kalifar Omar òf Moské Omar bin Al-Khattab, ta un moské na Willemstad, Kòrsou, situá den Otrobanda na Weg naar Welgelegen. E moské ta den uso desde 1965 i ta e prome moské di Kòrsou i di Antias Hulandes, banda di ta un di e proménan den área di Karibe.

Historia 
Na 1962 ta kuminsa ku trabou di konstrukshon pa konverti Lanthùis Plantersrust na Otrobanda den un moské. E moské a wòrdu finansia ku donashon di kreyentenan di Arabia Saudita, Libia i Trinidad i Tobago, unda tin e komunidatnan mòslem mas grandi di Karibe. Kant'i lanthùis a lanta un minarèt di 18 meter alto i un residensia pa e "cheij", e kuidadó religioso di e moské. Esaki ta e uniko moské na Kòrsou desde ku a tuma e edifisio den uso na 1965. Su apertura ofisial a tuma luga dia promé di mei 1966 dor di Gobernador Debrot i na mes momentu e edifisio a wordu konsagrá. Na 1980 a rekonstruí e edifisio radikalmente pa kual motibo e moské a sera un tempu.

Komunidat islamita na Kòrsou 
E komunidat mòslem bibá na Kòrsou, ku a establese na inisio di siglo binti riba e isla, ta konsisti predominantemente di komersiantenan prosedente di Líbano i di algun grupo mas chikito di mòslem di Siria i Sürnam. Tempu di e konstrukshon di e moské e komunidat tabata konta 300 pa 400 kreyente. Awendia ta estima ku e komunidat ta konsisti di 1000 mòslem.
Despues ku e moské a habri a atraé un iman i na 1967 e diferente grupo islamita ta uni den un solo komunidat religioso. Na 1968 ta funda e Asosiashon Komunidat Mòslem Kòrsou pa fortifika e religion bou e komunidat i pa stimula e hobennan pa actividat riba tereno sosial i kultural. 

Islam
Kòrsou